PÄÄTÖSLAUSELMA(1)

lasten tilanne AKT-valtioissa

Yhteinen edustajakokous, joka

- kokoontui Strasbourgissa (Ranska) 29. maaliskuuta - 1. huhtikuuta 1999,

- ottaa huomioon AKT:n ja EU:n yhteisen edustajakokouksen aiemmin hyväksymät lasten etuihin vaikuttavia kysymyksiä käsittelevät päätöslauselmat,

- ottaa huomioon voimassaolevan Lomén sopimuksen 244 artiklan,

- ottaa huomioon Junkerin yleiskertomuksen "Yhdistyneiden Kansakuntien vuosina 1990 - 1996 järjestämien maailmankonferenssien vaikutuksista EU:n ja AKT-valtioiden Lomén sopimuksen yhteydessä harjoittamaan yhteistyöhön,"

- ottaa huomioon mietinnön komission tiedonannosta, joka koskee suuntaviivoja uusien yhteistyösopimusten neuvottelemiseksi Afrikan, Karibianmeren ja Tyynenmeren maiden (AKT) kanssa (Rocardin mietintö),

- ottaa huomioon, että komission vihreässä kirjassa AKT-valtioiden ja EU:n kehitysyhteistyön tulevaisuudesta nuoret on mainittu vain yhdessä kohdassa ja lapsiin ei viitata ollenkaan,

- ottaa huomioon Yhdistyneiden Kansakuntien ihmisoikeuksien yleismaailmallisen julistuksen vuodelta 1948,

- ottaa huomioon Yhdistyneiden Kansakuntien lapsen oikeuksien julistuksen vuodelta 1959,

- ottaa huomioon taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen vuodelta 1976,

- ottaa huomioon Yhdistyneiden Kansakuntien yleissopimuksen lapsen oikeuksista vuodelta 1989, joka on tähän mennessä ainoa kaikkien valtioiden (poikkeuksena Yhdysvallat ja Somalia) ratifioima ihmisoikeusasiakirja,

- ottaa huomioon Kööpenhaminassa 1994 pidetyn maailman sosiaalista kehitystä käsitelleen huippukokouksen,

- ottaa huomioon Pekingissä 1995 järjestetyn neljännen naisten maailmankonferenssin,

- ottaa huomioon Oslossa 1997 järjestetyn lapsityötä käsitelleen kansainvälisen konferenssin,

- ottaa huomioon EU:n talousarvion otsakkeen B7-612: kansalaisjärjestöjen kautta toteutettavat valmistelevat toimet lasten syrjinnän vastaisessa kampanjassa,

A. ottaa huomioon, että 90 % kaikista lapsista elää kehitysmaissa ja joka kolmas ihminen maailmassa on alle 15-vuotias lapsi, ja että joissakin Afrikan maissa lähes puolet on lapsia,

B. ottaa huomioon, että lasten tarpeet eivät ole samat kuin aikuisilla ja että lasten oikeudet ovat erottamaton ja kiinteä osa ihmisoikeuksia,

C. ottaa huomioon, että yli puolet kaikista lapsikuolemista liittyy aliravitsemukseen, joka johtaa ruumiillisiin ja henkisiin vammoihin ja krooniseen sairastumisalttiuteen,

D. on vakuuttunut siitä, että oikeus koulutukseen on perusoikeus, joka on taattava yhtäläisesti pojille ja tytöille, ja että 130 miljoonaa kouluikäistä lasta eri puolilla maailmaa kasvaa aikuiseksi pääsemättä lainkaan peruskoulutuksen piiriin ja yli 150 miljoonaa koulun aloittavaa lasta käy ainoastaan alle neljä vuotta koulua,

E. ottaa huomioon, että 10 prosentin lisäys ala-asteen koulun aloittavien tyttöjen määrässä johtaa yleensä lapsikuolleisuuden vähentymiseen,

F. ottaa huomioon, että tällä hetkellä kehitysmaissa noin 250 miljoonaa 5-14-vuotiasta lasta on töissä ja että köyhyys on lapsityön tärkein syy,

G. ottaa huomioon, että uskonto, tavat ja perinteet eivät oikeuta tyttöjen ja alaikäisten nuorten naisten sukuelinten silpomista,

1. toivottaa tervetulleeksi talousarvion otsakkeen B7-6 1 2: hallituksista riippumattomien järjestöjen kautta toteutettavat valmistelevat toimet lasten syrjinnän vastaisessa kampanjassa, ja pyytää laatimaan sille oikeusperustan;

2. kehottaa EU:ta ja kaikkia Yhdistyneiden Kansakuntien lapsen oikeuksien julistuksen 70 allekirjoittajamaata noudattamaan julistuksen periaatteita kansallisessa lainsäädännössään ja toteuttamaan lasten tarpeisiin suunnattua kehityspolitiikkaa;

3. ehdottaa Yhdistyneiden Kansakuntien lapsen oikeuksien yleissopimuksen 10-vuotispäivän johdosta, että pyritään hyväksymään neuvoston päätös, jolla lasten oikeudet voitaisiin asettaa etusijalle EU:n kehitysyhteistyössä sekä kehitystä, kauppaa että humanitaarista apua koskevissa kysymyksissä;

4. pyytää säilyttämään lasten oikeuksien suojelun ja kunnioittamisen uudessa Lomén sopimuksessa ja ottamaan huomioon Lomén sopimuksen tulevaisuudesta käytävissä neuvotteluissa sen vaikutukset lasten tarpeisiin;

5. pyytää komissiota perustamaan pääosaston VIII sukupuoli- köyhyys- ja ympäristöasioita käsittelevien työryhmien mukaisesti myös lapsikysymyksiä käsittelevän työryhmän, jolla edistettäisiin hyvien toimintamallien arvioimista ja valmistelua;

6. ehdottaa, että AKT:n ja EU:n yhteisen edustajakokouksen pääaiheena tulisi olla lasten edut kehitysyhteistyössä;

7. pyytää AKT:n ja EU:n yhteistyössä lisäämään kahdeksannen kehitysrahaston kautta köyhyyden vastaiseen toimintaan ja perustarpeiden tyydyttämiseen annettavia varoja;

8. pyytää toteuttamaan hätäaputoimia nälänhätäalueilla ja kehottaa AKT-valtioita käyttämään riittävän suuren ja kiinteän osan talousarvioistaan aseiden sijasta ruoansaannin ja peruskoulutuksen turvaamiseen väestölleen;

9. pyytää järjestämään AKT-valtioissa mahdollisimman kattavat perusterveyspalvelut, joihin kuuluvat tautien hoitaminen varhaisessa vaiheessa, terveysvalistus ja perhesuunnittelu, aidsin ennaltaehkäisy ja hiv-positiivisten lasten lääkärihoito;

10. pyytää AKT-valtioita edistämään kaikkien lasten pääsyä peruskoulutukseen, toteuttamaan oppivelvollisuuden pojille ja tytöille ja samaan aikaan järjestämään alueiden väestön, kouluikäisten lasten määrän ja paikallistapojen mukaisesti sovitettuja joustavia koulutusmuotoja, esimerkiksi kiertokouluja harvaan asutuilla alueilla tai paimentolaisuutta harjoittaville yhteisöille sekä opettamaan lapsille käden taitoja heidän tulevien työmahdollisuuksien parantamiseksi;

11. pyytää AKT-valtioita varmistamaan, ettei raskaana olevia tyttöjä missään nimessä pakoteta eroamaan koulusta raskautensa takia, vaan että he saavat sen sijaan erityistukea valtiolta ja muilta tahoilta vähintään koulutuksensa loppuun saakka;

12. tukee lapsityövoiman vastaisten strategioiden kehittämistä, ja pyytää EU:ta ja AKT-valtioita kehittämään ilmaisista oppilaitoksista houkuttelevia vaihtoehtoja lapsityölle tarjoamalla lapsille pitkän aikavälin mahdollisuus päästä pois köyhyydestä esimerkiksi maksamalla koululaisille palkkaa;

13. pyytää AKT-valtioita toimimaan suoraan lapsityön torjumiseksi ja kieltämään vaarallisen ja terveydelle vahingollisen lapsityön sekä orjuutta muistuttavan lapsityön ja laatimaan vähimmäismääräyksiä puhtaudesta, ravinnosta ja tauoista ja perustamaan alaikäisiä edustavia elimiä;

14. pyytää AKT-valtioita säätämään ankarampia lakeja seksuaalista hyväksikäyttöä, seksimatkailua ja lapsipornoa vastaan ja varmistamaan niiden noudattamisen;

15. pyytää tiivistä kahdenvälistä ja kansainvälistä oikeusalan yhteistyötä EU:n ja seksiturismin kohteina olevien AKT-valtioiden välillä sekä kansainvälistä yhteistyötä kolmansien maiden lainvalvontaelinten kanssa seksuaalisen hyväksikäytön, seksimatkailun ja lapsipornon torjumiseksi;

16. pyytää unionia, jäsenvaltioita ja AKT-valtioita järjestämään tehokasta valistusta seksuaalisesta hyväksikäytöstä, seksimatkailusta ja lapsipornosta ja ottamaan kansainvälisen matkailuteollisuuden mukaan tähän toimintaan;

17. pyytää unionia, jäsenvaltioita ja AKT-valtioita säätämään alaikäisten tyttöjen ympärileikkauksen rangaistavaksi teoksi siellä missä sitä ei vielä ole tehty ja jatkamaan EU:n tuella UNICEFin käynnistämää kampanjaa naisten sukuelinten silpomista vastaan;

18. pyytää EU:ta ja AKT-valtioita kehittämään ohjelmia vaikeassa asemassa olevien lasten, kuten orpojen, katulasten, kodittomien alaikäisten äitien ja pakolaisten tilanteen parantamiseksi;

19. pyytää EU:ta ja AKT-valtioita tekemään kaikkensa varmistaakseen, ettei lapsia pakoteta sotilaiksi, ja toimimaan aktiivisesti henkilömiinojen käyttöä vastaan sekä edistämään AKT-valtioissa olevien miinojen raivaamista;

20. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle ja Yhdistyneiden Kansakuntien pääsihteerille.

(1) Yhteinen edustajakokous hyväksynyt 1. huhtikuuta 1999 Strasbourgissa (Ranska).